สำนักพระราชวัง เปิดให้ประชาชนเข้ากราบถวายบังคมพระบรมรูป สมเด็จพระบูรพมหากษัตริยาธิราช ณ ปราสาทพระเทพบิดร
ที่ปราสาทพระเทพบิดร วัดพระศรีรัตนศาสดาราม (วัดพระแก้ว) พระบรมมหาราชวัง  สำนักพระราชวัง เปิดให้ประชาชนทุกหมู่เหล่า รวมถึงนักท่องเที่ยวที่สนใจ สามารถเข้าชมพระบรมมหาราชวังและวัดพระแก้วได้ในวันนี้ (5 ธ.ค. 64) เนื่องในพระราชพิธีวันคล้ายวันพระบรมราชสมภพ ในหลวง รัชกาลที่ 9 ในวันที่ 5 ธันวาคม 2564 ของทุกปี โดยกำหนดเข้าชมพระบรมมหาราชวังและวัดพระศรีรัตนศาสดารามได้ ตั้งแต่เวลา 08.00 น.– 12.00 น.ขณะที่บรรยากาศช่วงเช้าที่ผ่านมาเวลา 08.00 น. เป็นต้นไป มีประชาชนจำนวนมากที่เดินทางมาจากทั่วทุกสารทิศพร้อมใจกันแต่งกายด้วยชุดสุภาพเดินทางมายังปราสาทพระเทพบิดร วัดพระแก้ว อย่างต่อเนื่องนางสาววิไลยรัตน์ ตะรุวรรณ หนึ่งในประชาชนพื้นที่กรุงเทพมหานคร กล่าวว่า ทุกครั้งที่ได้มารู้สึกดีและมีความสบายใจ และในวันนี้อากาศดีอยากให้ทุกคนได้มาสัมผัสเช่นเดียวกับนางสาวปิยะนุช ศรีดารณพ ประชาชนพื้นที่กรุงเทพมหานครเช่นเดียวกัน กล่าวว่า ทุกวันที่ 5 ธันวาคมของทุกปี จะเดินทางมายังพระบรมมหาราชวัง เพื่อน้อมรำลึกในพระมหากรุณาธิคุณในหลวงรัชกาลที่ 9 และรู้สึกปลาบปลื้มและสำนึกในพระมหากรุณาธิคุณของพระมหากษัตริย์ไทยอย่างหาที่สุดมิได้ประชาชนที่มีความสนใจเข้ากราบถวายบังคมพระบรมรูปสมเด็จพระบูรพมหากษัตริยาธิราช ในปราสาทพระเทพบิดร สามารถเดินทางมาในวันนี้ถึงเวลา 17.00 น. เท่านั้น โดยต้องแต่งกายด้วยชุดสุภาพ สุภาพบุรุษห้ามสวมกางเกงยีนส์ สุภาพสตรีต้องสวมกระโปรงหรือผ้านุ่ง และควรปฏิบัติตามมาตรการป้องกันการแพร่ระบาดของโรคโควิด-19 อย่างเคร่งครัด